|  |  |
| --- | --- |
| **OŠ ČEPOVAN**Čepovan 875253 Čepovan | **T** 05/30 72 906**F** 05/30 72 907**E** os.cepovan@guest.arnes.sihttp://www2.arnes.si/~osngcep/indexDavčna št.: 46864237Podračun: 01284-6030671816 |



**2. redna seja Sveta staršev Osnovne šole Čepovan v šolskem letu 2019/2020**

**Datum**: 23. 1. 2019 ob 17. uri

**Prisotni**: Jožek Magajne, Slavko Slivka, Agata Slivka, Vasja Pisk, Martina Bratuž, Špela Šinkovec, Helena Simčič (ravnateljica OŠ Čepovan)

**Dnevni red**:

1. Prehrana na OŠ Čepovan (pravilnik, jedilnik in pregled priporočil NIJZ-a);
2. Razno.

Vsi prisotni sprejmemo dnevni red.

**1**. Na šoli se že od začetka šolskega leta ponavljajo kršitve, povezane s hrano. G. Jožek Magajne prebere šolska pravila, ki opredeljujejo obnašanje pri obrokih v šoli. Predlaga, da šola poskusi naslednji primer kršitve rešiti sama.

Pojavi se vprašanje, kaj narediti s čistimi (nedotaknjenimi) ostanki hrane. Ga. ravnateljica pove, da ti »ostanki« stojijo pred kuhinjo in so ves čas na voljo otrokom. Ga. Martina Bratuž predlaga, da se te »ostanke« ponudi vsem otrokom v podaljšanem bivanju (se jih prinese v razred). Otroci lahko te ostanke tudi odnesejo domov.

Ga. Martina Bratuž izpostavi problem razrednih ur (RU). Na RU ima šola najboljšo priložnost, da vzgaja, vendar se ne izvajajo. RU so obvezen program, kar pomeni, da morajo biti na urniku. Ga. ravnateljica pove, da so RU vpisane v eAsistentu, in misli, da se izvajajo (tako ji povedo učiteljice), ni pa tega preverjala.

Člani sveta staršev predlagamo, da se pravila obnašanja natančno pregleda in se oblikuje natančneje razdelana in otrokom razumljivejša pravila. Ta pravila morajo biti konkretna: morajo opisati konkretno kršitev, ki ji sledi konkretna kazen. Kazni morajo biti postopne in natančno opredeljene. Ga. ravnateljica pove, da to utečeno poteka, ni pa zapisano. Ostali predstavniki staršev se strinjamo, da morajo biti pravila natančno opredeljena in se dosledno izvajati ter jih morajo otroci dobro poznati, kajti tako je lažje kontrolirati problematične učence. Predlagamo, da šola ob koncu vsakega šolskega leta pregleda dogodke za nazaj in po potrebi dopolni oz. spremeni pravilnik.

**Sklep: Svet staršev predlaga, da šola oblikuje Pravila kulture prehranjevanja v šoli, ki so priloga k Šolskim pravilom. Ravnateljici prepustimo odločitev o oblikovanju oz. dopolnitvi pravilnika.**

Glede jedilnika samega, se je pojavilo nekaj pripomb. Starše vrtčevskih otrok moti, ker na jedilniku ni natančno napisano, kaj otroci dobijo za popoldansko malico, in ker jedilnika ni na oglasni deski vrtca. Ravnateljica pove, da je jedilnik vedno dostopen na spletni strani šole, vendar starši predlagamo, da se ga obesi tudi na oglasno desko vrtca.

Seznam alergenov se nahaja pred kuhinjo, kar je ustrezno. Kljub temu starši predlagamo, da se na jedilnik zapiše, kje je ta seznam dostopen. Seznam se lahko objavi tudi na spletni strani zraven jedilnika.

Glede pritožb, da otroci ne dobijo dovolj hrane, ga. ravnateljica pove, da je hrane dovolj, na voljo so vedno dodatki. Če otrok česa ne mara, se ga ne sili, se pa otroke poskuša pripraviti, da vsako jed vsaj poskusijo.

Pojavile so se tudi pritožbe, da otroci dobijo star kruh. Ga. ravnateljica pove, da nabava vozi dnevno svež kruh. Starši se strinjamo, da je kruh v redu tudi, če je en dan star in je čist, ni plesniv.

Glede jedilnika je bilo še nekaj drugih pripomb: »mokre« salame niso priporočljive, vendar se ponavljajo (tudi na svetu zavoda septembra je bilo o tem govora in predlagana je bila rešitev, da se to ukine oziroma ponudi manjkrat), veliko je jedi s skritim sladkorjem, ribe so na jedilniku na zaporedne dni, rdeče in belo meso morata biti v kombinaciji, moralo bi biti več sveže zelenjave itd. Ga. Martina Bratuž predlaga sestavo skupine za prehrano, ki svetuje pri pripravi jedilnika. Kljub kadrovskim težavam pa šola mora upoštevati Smernice.

Vsi se zavedamo problema, da kader na šoli ni ustrezno usposobljen za sestavo jedilnikov. Ga. ravnateljica pove, da je na Mestno občino Nova Gorica poslala prošnjo za pomoč pri pridobitvi organizatorja prehrane na šoli, vendar odgovora ni dobila. Pove tudi, da bo v letošnjem šolskem letu na šolo prišla skupina z NIJZ, ki bo pregledala jedilnike in opravila vse potrebne analize.

**Sklep: Starši smo podali svoja mnenja in priporočila. Zavedamo se težav, ki jih ima šola glede organizacije prehrane. Počakamo na mnenje NIJZ, potem se bomo o tej tematiki pogovarjali naprej.**

Predstavniki v svetu staršev predlagajo, da se opredeli, kaj se sme prinesti za rojstne dneve, kajti otroci takrat nosijo preveč sladkarij.

**2**. Pregledali smo predlog dopolnitev Pravil šolskega reda. Predlagamo, da se kršitve in kazni jasneje in podrobneje opredeli. Predlagamo, da se pri vsaki kršitvi napiše konkretno dejanje in konkretno posledico. Kazni morajo biti postopne.

G. Jožek Magajne predlaga, da bi se oblikovala skupina učiteljev in staršev, ki bi predlagane dopolnitve še enkrat skupaj pregledala in po potrebi spremenila. Naš namen ni kritizirati, ampak konstruktivno pomagati pri iskanju rešitev.

**Sklep: Ravnateljici predlagamo, da se predlagane dopolnitve še enkrat pregleda in po potrebi spremeni. Predlagamo, da se pravila in posledice kršitev definira po področjih (npr. pravila kulture prehranjevanja v šoli, pravila obnašanja v računalniški učilnici …). Ta pravila so priloga k Pravilom šolskega reda.**

Že od lanskega šolskega leta se pojavljajo pripombe čez odnos enega učitelja do otrok. Ga. ravnateljica pove, da misli, da so otroci tega učitelja dobro sprejeli, jo imajo radi, res pa je, da ima on nekoliko samosvoj pristop do otrok. Pove tudi, da je pri »neprimernih« reakcijah učiteljev treba biti pozoren tudi na to, na kaj se učitelj odziva. Pokaže list z žaljivim napisom, ki so ga otroci pustili na mizi eni od učiteljic. Ga. ravnateljica obljubi, da se bo z dotičnim učiteljem pogovorila.

Starši otrok iz vrtca imajo pripombo, da bi otroci lahko bili več zunaj. Ravnateljica pove, da vidi vrtčevske otroke, da gredo ven vsak dan. Strinja pa se, da bi lahko bili več zunaj popoldne.

Predstavniki v Svetu staršev izpostavimo težavo, ki jo imamo pri zastopanju mnenja staršev v Svetu staršev. Starši so namreč neodzivni, ne odgovarjajo na naša vprašanja in tako ne vemo, kakšno mnenje naj zastopamo.

Eden od staršev je izpostavil problem podaljšanega bivanja. Moti ga, da se otroci, ki so že končali domače naloge, igrajo in motijo tiste, ki še pišejo. Ravno tako želi, da učiteljica v podaljšanem bivanju pregleda otroku domačo nalogo. Člani sveta staršev se strinjamo, da je igra za otroke pomembna. Podaljšano bivanje je za mnoge edini čas, ko se lahko sproščeno igrajo s svojimi vrstniki, saj mnogi otroci doma nimajo te možnosti zaradi oddaljenosti. Zavedamo pa se, da je to lahko moteče za otroke, ki zaradi popoldanskih dejavnosti morajo narediti domačo nalogo v podaljšanem bivanju. Glede pregledovanja domačih nalog razumemo, da učiteljica težko pregleda vse naloge, saj je otrok veliko. Poleg tega je domača naloga stvar otroka. Ga. Martina Bratuž pove, da bi morala učiteljica, ki je domačo nalogo dala, le-to pregledati pri naslednji uri.

Zaključek sestanka: ob 20.10 uri.

Zapisnikar: Predsednik Sveta staršev OŠ Čepovan:

Agata Slivka Jožek Magajne